**Яўген Шыкаўка** (нар. 15 кастрычніка 1992, Мінск) — беларускі футбаліст, нападнік польскага клуба «Карона» з Кельцаў.

Клубная кар’ера
---------------

Выхаванец барысаўскага БАТЭ, з 2010 года гуляў за дубль клуба. У ліпені 2012 года разам з Мікітам Рочавым быў аддадзены ў арэнду першалігаваму «Полацку», але яшчэ да канца сезона пакінуў «Полацк» праз канфлікт з галоўным трэнерам Аляксандрам Трайдуком. Сезон 2013 правёў у «Слоніме», пасля чаго далучыўся да мазырскай «Славіі», аднак не здолеў замацавацца ў складзе і ў ліпені 2014 года пакінуў клуб.

Пасля зыходу са «Славіі» далучыўся да клуба «Крумкачы», з якім прайшоў шлях ад Другой лігі да Вышэйшай. Хутка стаў адным з лідараў сталічнага клуба, у сезоне 2015 забіў 16 галоў у Першай лізе. Улетку 2015 года меў прапановы ад клубаў Вышэйшай лігі, але застаўся ў «Крумкачах».

2 красавіка 2016 года дэбютаваў у Вышэйшай лізе ў матчы супраць «Белшыны», выйшаўшы ў стартавым складзе на пазіцыі цэнтральнага нападніка. У гэтым жа матчы забіў свой першы гол у Вышэйшай лізе, усталяваўшы канчатковы лік матча (1:1). У кастрычніку 2016 года падоўжыў кантракт з «Крумкачамі» да канца 2018 года. 29 ліпеня 2017 года разам з шэрагам іншых футбалістаў «Крумкачоў» адмовіўся ехаць на матч супраць «Віцебска» з прычыны затрымкі выплат заробку і неўзабаве па пагадненні бакоў пакінуў каманду, пасля чаго стаў іграком «Слуцка». У складзе слуцкай каманды хутка замацаваўся ў стартавым складзе. У сезоне 2018 з 11 галамі стаў найлепшым бамбардзірам каманды і адным з найлепшых у лізе. 

У снежні 2018 года пакінуў «Слуцк», маючы варыянты працягу кар’еры за мяжой і ў выніку стаў іграком грэчаскага клуба «Ларыса». У першай палове 2019 года трывала з’яўляўся на полі ў грэчаскай камандзе, чаргуючы выхады ў стартавым складзе і на замену, аднак з лета страціў месца ў складзе і перастаў трапляць у заяўку. У студзені 2020 года разарваў кантракт з «Ларысай» і неўзабаве вярнуўся ў Беларусь, падпісаўшы кантракт з мінскім «Дынама». У сезоне 2020 часцей выхадзіў у стартавым складзе, а ў 2021 годзе стаў пераважна толькі выхадзіць на замену ў канцы сустрэчы.

У ліпені 2021 года перайшоў у карагандзінскі «Шахцёр». У студзені 2022 года стала вядома, што нападнік пакінуў казахстанскі клуб. Неўзабаве стаў іграком «Кароны» з Першай лігі Польшчы. Па выніках сезона 2021/22 разам з клубам выйшаў у Экстраклясу, а ў сезоне 2022/23 дапамог «Кароне» захаваць месца ў элітным дывізіёне, адзначыўшыся шасцю галамі ў чэмпіянаце. У маі 2023 года падпісаў новы двухгадовы кантракт з клубам з магчымасцю падаўжэння яшчэ на год.

Міжнародная кар’ера
-------------------

У 2012 годзе згуляў у трох матчах за малодшую моладзевую зборную Беларусі.

9 чэрвеня 2018 года дэбютаваў у нацыянальнай зборнай Беларусі, адгуляўшы першы тайм таварыскага матча супраць Фінляндыі (0:2).

Дасягненні
----------

* Беларусь У спісе 22 найлепшых ігракоў чэмпіянату Беларусі: 2018

Статыстыка выступленняў
-----------------------

| Сезон | Дывізіён | Клуб | Краіна | Матчы | Галы |
| --- | --- | --- | --- | --- | --- |
| 2010 | дубль | БАТЭ | Беларусь | 9 | 0 |
| 2011 | дубль | БАТЭ | Беларусь | 32 | 1 |
| 2012 (1) | дубль | БАТЭ | Беларусь | 11 | 1 |
| 2012 (2) | Д2 | Полацк | Беларусь | 8 | 0 |
| 2013 | Д2 | Слонім | Беларусь | 25 | 2 |
| 2014 (1) | Д2 | Славія | Беларусь | 12 | 0 |
| 2014 (2) | Д3 | Крумкачы | Беларусь | 12 | 3 |
| 2015 | Д2 | Крумкачы | Беларусь | 29 | 16 |
| 2016 | Д1 | Крумкачы | Беларусь | 29 | 4 |
| 2017 (1) | Д1 | Крумкачы | Беларусь | 12 | 1 |
| 2017 (2) | Д1 | Слуцк | Беларусь | 14 | 3 |
| 2018 | Д1 | Слуцк | Беларусь | 29 | 11 |
| 2018/19 (2) | Д1 | Ларыса | Грэцыя | 15 | 1 |
| 2019/20 (1) | Д1 | Ларыса | Грэцыя | 0 | 0 |
| 2020 | Д1 | Дынама | Беларусь | 28 | 11 |
| 2021 (1) | Д1 | Дынама | Беларусь | 11 | 0 |
| 2021 (2) | Д1 | Шахцёр | Казахстан | 5 | 1 |
| 2021/22 (2) | Д2 | Карона | Польшча | 16 | 3 |
| 2022/23 | Д1 | Карона | Польшча | 31 | 6 |
|

Заўвагі
-------

1. ↑  Evgeni Shikavka // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Yevgeniy Shikavka // FBref.com<a href='https://wikidata.org/wiki/Track:Q56239490'></a>
3. ↑  90minut.pl — 2003. Праверана 23 верасня 2022.<a href='https://wikidata.org/wiki/Track:Q2818677'></a>
4. ↑  БАТЭ отдал в аренду еще двух игроков
5. ↑  Евгений Шикавка: «Главный шутник - Фил. Гаев и я следом, на подходе «леон киллер», «хитмен»
6. ↑  Миненков и Щербаков перейдут в «Славию»
7. ↑  Олег Дулуб: «У Шикавки было сразу три приглашения из высшей лиги»
8. ↑  Шикавка и Иванов до конца 2018 года продлили контракты с "Крумкачами"
9. ↑  Пять игроков основного состава "Крумкачей" отказались ехать на матч с "Витебском" из-за задержки зарплаты
10. ↑  Яшин и Шикавка расторгли контракт с "Крумкачами"
11. ↑  Шикавка перешел в "Слуцк"
12. ↑  Шикавка покинул "Слуцк"
13. ↑  Евгений Шикавка стал игроком греческого клуба АЕЛ
14. ↑  Шикавка - игрок минского "Динамо"
15. ↑  Карагандинский "Шахтер" объявил о подписании контракта с Шикавкой
16. ↑  Карагандинский "Шахтер" объявил о расставании с Шикавкой
17. ↑  Шикавка перешел в польскую "Корону"
18. ↑  Евгений Шикавка подписал новый контракт с "Короной" (руск.). *football.by* (30 мая 2023). Праверана 31 мая 2023.

|  |  |
| --- | --- |
| ⚙️   Тэматычныя сайты | 90minut · by.tribuna.com · eu-football.info (ігрок) · FBref.com · FootballDatabase.eu · FootballFacts.ru · National Football Teams.com · Soccerway · teams.by · Transfermarkt (ігрок) · Прэсбол · УЕФА |